Վկա Վոլոդյա Պետրոսյանի՝ անձնագրով դատարան ներկայանալուց հետո դատական նիստը շարունակվեց: Դատարանում վկայի տված ցուցմունքները հակասական էին: Նա ասաց, որ 2012թ. նոյեմբերի 18-ին՝ Ս. Շարբաթյանի սպանության օրը, ընկերոջ` Արեն Հովհաննիսյանի հետ աշխատել են իրենց թաղամասում, ասաց, որ չի հիշում՝ կոնկրետ ում տանն են աշխատել, սակայն հիշեց, որ գործը ավարտելուց հետո տանտերը հաց է սարքել, որտեղ մի բաժակ խմելուց հետո որոշել են խմելը շարունակելու համար գնալ «Մուշ» ռեստորան: «Մտանք ռեստորան, տեսանք ռեստորանի բակում հավաքված 30-40 տարեկան տղամարդիկ: Զրուցում էին»,- ասաց վկան: Վոլոդյա Պետրոսյանը այլևս ընկերոջ հետ չի մտում ռեստորան: Զրուցողների մեջ տեսնում է Էդիկ Խլղաթյանին. «Ասեցի Ազատիչին (Է. Խլղաթյանին) տեսնեմ, բարևեցի, հետո կանգնած մնացի էդ խառնաշփոթի մեջ: Որ ասեմ մի բան լսել եմ, էդ էլ չեմ լսել»,- հայտնեց վկան: